《食芡实作》
宋代·贺铸

钱侯官舍旁，走水来方塘。
暑雨过初伏，斜阳生晚凉。
风翻芡盘过，万觜争低昂。
犹疑秦鸡暴，擅此六国场。
下榻延密客，开樽荐新尝。
金刀剥老蚌，玉沙磨夜光。
殷勤烦钉饾，未咀悲生肠。
引领鄘卫西，百泉乃吾乡。
水产富此物，数钱论斗量。
朝餐取餍饱，无复炊黄梁。
贪嗜比羊枣，况乎惟味良。
十年去国仕，遇得才微芒。
季鹰思蓴羹，拂衣谢齐王。
我亦散浪者，未许斯人狂。
长歌定行矣，千载会相望。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。